**מינדאוגאס קוזמינסקאס** (בליטאית: **Mindaugas Kuzminskas**; נולד ב-19 באוקטובר 1989) הוא כדורסלן ליטאי, המשחק בנבחרת ליטא בכדורסל. משחק לרוב בעמדת הסמול פורוורד, ולעיתים מתופקד גם בעמדת הפאוור פורוורד כסטרץ' פור. אחיו הגדול סאוליוס שיחק אף הוא כדורסל מקצועי במשך 16 שנים, ופרש בשנת 2015.

קריירה מקצועית
--------------

### אירופה

קוזמינסקאס נולד בעיר וילנה שבליטא, בזמן שהייתה חלק מהרפובליקה הסובייטית הסוציאליסטית הליטאית. בשנת 2006 החל לשחק כדורסל מקצועי בקבוצת סקלאי, ושנה לאחר מכן עבר לפרלאס, שתיהן מהעיר וילנה. בשנת 2008 עבר לשחק בשאולאי שהשתתפה גם בליגת היורוקאפ, והיה אחד השחקנים המובילים של הקבוצה בעונת 2009/2010 כשקלע 14.0 נקודות בממוצע למשחק.

בשנת 2010 עבר לז'לגיריס קובנה, הקבוצה הדומיננטית ביותר בליגת העל הליטאית, שהשתתפה גם בליגת היורוליג. בשתי עונותיו הראשונות ביורוליג שימש כשחקן ספסל זניח יחסית, וקלע כ-2.3 נקודות בממוצע למשחק, אך בעונת 2012/2013 רשם שיפור משמעותי כשהפך לשחקן קבוע ברוטציית הקבוצה ותרם 7.1 נקודות ו-3.1 ריבאונדים למשחק. בתקופתו בקובנה זכה עם הקבוצה באליפות הליגה הבלטית (2011), גביע הליגה הליטאית (2011) ושתי אליפויות הליגה הליטאית (2012 ו-2013), כאשר באליפות האחרונה הוא אף הוכתר ל-MVP של משחק הגמר.

ביוני 2013 חתם על חוזה לשלוש עונות באוניקאחה מאלגה מליגת העל הספרדית. לאורך תקופתו במאלגה רשם שיפור הדרגתי בתפוקתו, ובעונת 2015/2016 הוביל את קלעי קבוצתו עם 12.0 נקודות בממוצע למשחק, עם אחוזי קליעה מצוינים של 48.6% מהשדה ו-37.7% מעבר לקשת. ב-22 באוקטובר 2015 קבע שיא קריירה ביורוליג כשקלע 23 נקודות בניצחון מאלגה על מכבי תל אביב בתוצאה 93–82.

בכל אחת משש עונותיו ביורוליג, עם ז'לגיריס קובנה ואוניקאחה מאלגה, הגיעה קבוצתו לשלב "16 הגדולות" של היורוליג (Top 16) אך לא העפילה לשלב רבע הגמר.

### NBA

לקראת עונת 2016/2017 עבר לליגת ה-NBA כשחתם בקבוצת ניו יורק ניקס על חוזה לשנתיים עבור כ-5.8 מיליון דולר. בעונתו הראשונה בניו יורק קלע 6.3 נקודות בממוצע למשחק כשחקן ספסל, והניקס סיימו את העונה במקום ה-12 באזור המזרחי. ב-12 בנובמבר 2017, לאחר שהשתתף במשחק אחד בעונת 2017/2018, שוחרר מהקבוצה.

### חזרה לאירופה

ב-1 בינואר 2018 חתם על חוזה בקבוצת אולימפיה מילאנו מליגת העל האיטלקית. בסיום אותה עונה זכה עם מילאנו באליפות הליגה האיטלקית.

ביולי 2019 חתם על חוזה לשנתיים באולימפיאקוס היוונית, אך לאחר 6 משחקים בלבד שוחרר מהקבוצה.

בנובמבר 2019 חתם על חוזה בלוקומוטיב קובאן מליגת ה-VTB והיורוקאפ.

ביולי 2021 חתם בקבוצת זניט סנקט פטרבורג, אך עזב את הקבוצה בעקבות הפלישה הרוסית לאוקראינה.

נבחרת לאומית
------------

בקיץ 2013 יצג קוזמינסקאס לראשונה את נבחרת ליטא כשהשתתף באליפות אירופה בכדורסל 2013. לאורך הטורניר קלע קוזמינסקאס 3.1 נקודות בממוצע למשחק, וזכה עם נבחרתו במדליית הכסף לאחר שהפסידה במשחק הגמר לנבחרת צרפת בתוצאה 80–66. באליפות אירופה 2015 שימש כמחליף מהספסל של צמד הפורוורדים פאוליוס ינקונאס ויונאס מצ'יוליס, ועזר לנבחרתו לזכות במדליית כסף נוספת כשקלע 8.7 נקודות והוריד 5.0 ריבאונדים בממוצע למשחק. במשחק הגמר של הטורניר הפסידה ליטא לנבחרת ספרד בתוצאה 80-63.

באולימפיאדת ריו דה ז'ניירו (2016) חזר לייצג את נבחרת ליטא, אשר סיימה במקום השביעי עם שלושה ניצחונות ושלושה הפסדים. לאורך הטורניר רשם קוזמינסקאס ממוצעים של 10.8 נקודות ו-4.5 ריבאונדים למשחק, כאשר בשתי הקטגוריות סיים שני בנבחרתו.

באליפות אירופה בכדורסל 2017 קלע קוזמינסקאס 15.3 נקודות בממוצע למשחק עבור נבחרתו, אשר סיימה במקום התשיעי בטורניר.

סטטיסטיקות הקריירה
------------------

### ביורוליג

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2010/2011 | ז'לגיריס קובנה | 8 | 1 | 6.8 | 0.357 | 0.167 | 0.667 | 1.0 | 0.1 | 0.3 | 0.0 | 1.6 |
| 2011/2012 | ז'לגיריס קובנה | 12 | 0 | 8.4 | **0.555** | 0.143 | 0.706 | 1.3 | 0.2 | 0.2 | 0.0 | 2.8 |
| 2012/2013 | ז'לגיריס קובנה | 23 | 5 | 14.1 | 0.527 | 0.324 | 0.829 | 3.1 | 0.3 | 0.5 | 0.2 | 7.1 |
| 2013/2014 | אוניקאחה מאלגה | 24 | 16 | 14.2 | 0.472 | 0.314 | 0.633 | 2.3 | 0.5 | 0.5 | 0.3 | 6.3 |
| 2014/2015 | אוניקאחה מאלגה | 24 | **20** | **21.8** | 0.450 | 0.275 | 0.813 | **4.5** | **1.5** | **0.9** | 0.4 | 10.0 |
| 2015/2016 | אוניקאחה מאלגה | 23 | **20** | 21.3 | 0.486 | 0.377 | 0.827 | 3.4 | 1.0 | 0.6 | 0.3 | **12.0** |
| 2016/2017 | *שיחק ב-NBA* | – | – | – | – | – | – | – | – | – | – | – |
| 2017/2018 | אולימפיה מילאנו | 14 | 13 | 21.6 | 0.474 | 0.432 | 0.795 | 2.4 | 1.4 | 0.5 | **0.6** | 10.9 |
| 2018/2019 | אולימפיה מילאנו | **30** | 1 | 17.0 | 0.514 | **0.469** | **0.859** | 3.3 | 0.7 | 0.5 | 0.3 | 8.5 |
| 2019/2020 | אולימפיאקוס | 6 | 2 | 12.8 | 0.433 | 0.273 | 0.600 | 2.2 | 0.2 | 0.3 | 0.0 | 5.8 |
|
| **קריירה** |  | 164 | 78 | 16.7 | 0.479 | 0.356 | 0.794 | 2.9 | 0.8 | 0.5 | 0.2 | 8.0 |

### בעונה הסדירה ב-NBA

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2016/2017 | ניו יורק | 68 | 5 | 14.9 | 0.429 | 0.321 | 0.809 | 1.9 | 1.0 | 0.4 | 0.2 | 6.3 |
| 2017/2018 | ניו יורק | 1 | 0 | 2.0 | 0.000 | 0.000 | 0.000 | 0.0 | 0.0 | 0.0 | 0.0 | 0.0 |
|
| **קריירה** |  | 69 | 5 | 14.8 | 0.426 | 0.321 | 0.809 | 1.8 | 1.0 | 0.4 | 0.2 | 6.2 |

קישורים חיצוניים
----------------

ויקישיתוף מדיה וקבצים בנושא **מינדאוגאס קוזמינסקאס** בוויקישיתוף
* מינדאוגאס קוזמינסקאס, ברשת החברתית אקס (טוויטר)
* פרופיל, באתר Basketball-Reference
* פרופיל אולימפי, באתר olympedia.org
* פרופיל, באתר eurobasket
* פרופיל, באתר פיב"א
* פרופיל, באתר ליגת ה-NBA
* פרופיל, באתר ESPN
* פרופיל, באתר היורוליג
* פרופיל, באתר ליגת העל הספרדית בכדורסל (בספרדית)

הערות שוליים
------------

1. ↑  סטטיסטיקות הקריירה של קוזמינסקאס באירופה, באתר Basketball-Reference
2. ↑  קוזמינסקאס חותם במאלגה, באתר Eurobasket,‏ 28 ביוני 2013
3. ↑  סיכום המשחק בין מאלגה לתל אביב, באתר הרשמי של היורוליג, 22 באוקטובר 2015
4. ↑  קוזמינסקאס חותם בניו יורק ניקס, באתר הרשמי של הקבוצה, 9 ביולי 2016
5. ↑  ניו יורק ניקס משחררת את קוזמינסקאס, באתר הרשמי של ה-NBA,‏ 12 בנובמבר 2017
6. ↑  קוזמינסקאס חותם באולימפיה מילאנו, באתר sportando.com,‏ 1 בינואר 2018
7. ↑  קוזמינסקאס חתם באולימפיאקוס לשנתיים, באתר ערוץ הספורט, 22 ביולי 2019
8. ↑  קוזמינסקאס חותם על חוזה בקובאן, באתר היורוקאפ, 11 בנובמבר 2019
9. ↑  סטטיסטיקות באליפות אירופה 2013, באתר של פיב"א
10. ↑  סטטיסטיקות באליפות אירופה 2015, באתר הרשמי של הטורניר
11. ↑  סטטיסטיקות באולימפיאדת ריו דה ז'ניירו, באתר הרשמי של הטורניר
12. ↑  סטטיסטיקות באליפות אירופה 2017, באתר הרשמי של הטורניר

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 7048154260621224480007
* WorldCat (עם VIAF): 7048154260621224480007

 |